LT Europos Sąjungos oficialusis leidinys C 228/18

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2007/C 228/07)

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 7 straipsnį. Prieštaravimo pareiškimas turi būti pateiktas Komisijai per šešis mėnesius nuo šio paskelbimo.

SANTRAUKA

TARYBOS REGLAMENTAS (EB) Nr. 510/2006

„VŠESTARSKÁ CIBULE“

EB Nr.: CZ/PDO/005/0437/23.11.2004

SKVN ( X ) SGN ( )

Šioje santraukoje informacijos tikslais pateikiami pagrindiniai produkto specifikacijos elementai.

1. Kompetentinga valstybės narės įstaiga:

Pavadinimas: Úřad průmyslového vlastnictví Adresas: Antonína Čermáka 2a CZ-160 68 Praha 6 Telefonas: (420) 220 383 111 Faksas: (420) 224 324 718 El. paštas: posta@upv.cz

2. Grupė:

Pavadinimas: Zemědělské družstvo Všestary Adresas: Rozběřice 18 CZ-503 12 Všestary Telefonas: (420) 495 458 113 Faksas: (420) 495 458 113 El. paštas: sekretariat@vsestary.cz Sudėtis: Gamintojai ir (arba) perdirbėjai ( X ) kiti ( )

Šioje paraiškoje nukrypstama nuo Tarybos reglamento (EB) Nr. 510/2006 5 straipsnio 1 dalies remiantis tuo faktu, kad teritorijoje yra tik vienas gamintojas — kooperatyvas ir atitinkamai viena savininkų asociacija. Komisijos reglamento (EB) Nr. 1898/2006 2 straipsnio reikalavimų yra laikomasi.

3. Produkto rūšis:

1.6 klasė: Svogūnas

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas: „Všestarská cibule“

4.2. Apibūdinimas: Forma: taisyklinga rutulio arba ovalo.

Išvaizda: kiekvienos pakuotės turinys yra vienodas; paviršių sudaro mažiausiai du sluoksniai sauso lukšto, kuris dengia storus, svogūno gumbą sudarančius lukštus. Lukštas neturi būti drėgnas ar apipelėjęs, o svogūnas turi būti be ligų ar kenkėjų pėdsakų.

Spalva: lukštas — auksiniai geltonos spalvos (niekada — tamsiai rudos), o gumbas — nuo baltos iki žalsvai baltos spalvos.

Skonis: būdingas svogūnams, malonus, švelnus; aštrumas priklauso nuo rūšies.

Kvapas: saldus, svogūnui būdingas aitrus kvapas.

Auginamos „Všestarská cibule“ veislės: Radar, Armstrong, Hyskin, Sedona, Hybelle, Sturon, Baldito, Narvito, Canto, Takmar, Takstar, Wellington, Viktory, Profit, Festival.

4.3. Geografinė vietovė: Všestary ir aplinkinių vietovių savivaldybės, įskaitant Bříza, Rosnice, Světí, Rozběřice, Neděliště, Sendražice, Máslojedy, Čístěves, Horní Dohnalice, Střezetice ir Probluzo savivaldybes Čekijos Respublikos Hradec Králové regione.

4.4. Kilmės įrodymas: Nurodomos svogūnų auginimo teritorijos, sandėliai, sandėliavimo dėžės, partijos bei fasavimo datos. Vedamas pirkėjų registras. Todėl kiekviena siunta gali būti neabejotinai atsekta, o siuntos gali būti atskirtos viena nuo kitos. Svogūnai rūšiuojami, sandėliuojami ir fasuojami nustatytoje teritorijoje, todėl jie negali būti supainioti su kitur auginamais svogūnais.

Gamintojo tikrintojas tikrina, ar yra laikomasi specifikacijos, visų pirma kreipdamas dėmesį į sodinukų kokybę, žaliavas, auginimo būdus (sodinimo laiką, organinių trąšų kiekį, jų naudojimą) ir sandėliavimo sąlygas. Svogūnų išvaizda, kokybė, fasavimas, klasifikavimas ir rūšiavimas pagal dydį yra tikrinami kasdien. Vienas iš pagrindinių tinkamumo kriterijų yra tai, ar svogūnas nėra pažeistas, sudrėkęs, apipelijęs, ar jo kotelis nėra užkrėstas puviniu. Ypač kontroliuojama temperatūra ir drėgmės lygis sandėliuose. Rezultatai registruojami tikrinimų knygose, kurios yra saugomos. Kiti svarbūs tikrinimo aspektai visų pirma yra svogūnų derliaus gavimas ir patalpinimas į sandėlius, svogūnų būklės tikrinimas ir nešvarumų šalinimas naudojant EKO velenėlių sistemą, svogūnų sandėliavimas ir džiovinimas, perkėlimas į klasifikavimo liniją, klasifikavimas, rūšiavimas pagal dydį, fasavimas ir ženklinimas etiketėmis, pakavimas, pakrovimas ir vežimas. Visų pirma tikrinama, ar svogūnai nėra užkrėsti mikroorganizmais, cheminėmis medžiagomis (mikotoksinais, sunkiaisiais metalais) ar mechaniniais nešvarumais (akmenimis, žeme), ar nėra parazitų ar alyvų pėdsakų, ar nėra netinkamų svogūnų, kurie turi būti pašalinti, užterštų pakuočių ar laikymo minusinėje temperatūroje požymių. Klasifikavimo, fasavimo ir platinimo procesai vykdomi pagal RVASVT sertifikatą.

Oro sąlygos nustatomos remiantis Čekijos Hidrometeorologijos instituto duomenimis. Dirvožemį ir svogūnus tiria akredituotosios nepriklausomos laboratorijos. Specifikacijos laikymąsį, kokybę ir įstatymų, nutarimų bei standartų laikymąsį tikrina aukščiausioji kontrolės įstaiga (Státní zemědělská a potravinářská inspekce — žr. 4.7 punktą) pagal kompetentingos kontrolės tarnybos tikrinimų planą.

4.5. Gamybos būdas: „Všestarská cibule“ svogūnai auginami iš aukštos kokybės hibridinės sėklos ir sertifikuotų sėjinukų.

„Všestarská cibule“ auginimo būdas: dirvožemis ruošiamas ekologiškai; rudenį jis gerai suariamas; paruošiamas prieš sodinimą; pasodinami žieminiai svogūnai; pavasarį dirvožemis paruošiamas prieš sėklų ir sodinukų sodinimą; sodinukai pasodinami, o sėklos pasėjamos; laistoma pagal poreikį; naikinamos piktžolės; naudojamos azoto trąšos; jei reikia, auginimo laikotarpiu imamasi priemonių piktžolėms, ligoms ir parazitams išnaikinti; išaugę svogūnai iš dirvožemio išraunami; paliekami išdžiūti, o tada surenkami; patalpinami į sandėlį; patikrinami, nešvarumai pašalinami naudojant EKO velenėlių sistemą; tada svogūnai toliau džiovinami ir vėdinami; klasifikuojami ir išrūšiuojami pagal dydį; sufasuojami į 3, 5, 10, 15, 20 arba 25 kg tinklelius, pagal kliento poreikius, arba pateikiami nefasuoti 10, 15, 20 arba 25 kg dėžėse arba, susitarus, kitokiais kiekiais; paženklinami etiketėmis ir išvežami.

Šiuolaikiškame sandėlyje, kuris yra tinkamai sausas ir vėdinamas, svogūnus galima laikyti ir išsaugoti jų išskirtines savybes 10 mėnesių.

Sandėliavimas ir fasavimas vykdomi nustatytoje teritorijoje. Tokiu būdu išvengiama galimybių pažeisti svogūnus vežimo metu. Naudojant tokį būdą taip pat garantuojama, kad svogūnai nebus sumaišyti su kitur auginamais svogūnais. Šis suderintas svogūnų auginimo, sandėliavimo ir fasavimo vienoje vietoje procesas padeda išvengti svogūnų gedimo. Svogūnai parduodami nustatytoje teritorijoje kaip galutinis produktas paženklintas etikete „Všestarská cibule“.

4.6. Ryšys su geografine vietove:

Savybės, ryšys

„Všestarská cibule“ būdingos keturios pagrindinės teigiamos savybės, susijusios su aplinkos sąlygomis ir auginimo būdu. Išskirtines savybes „Všestarská cibule“ svogūnui suteikia:

— jo maistingumo rodiklių santykis,

— didelis geležies kiekis,

— labai didelis vitamino B3 (niacino) kiekis,

— labai mažas žalingųjų medžiagų kiekis arba visiškas jų nebuvimas.

Maistingumo rodiklių santykis

Dauguma „Všestarská cibule“ svogūnų maistingumo rodiklių (sudėtinės medžiagos, mineralai, vitaminai) yra subalansuoti, be didelių nuokrypių, ir atitinka tikėtinas teigiamas svogūno savybes. Jų sudėtyje yra, pavyzdžiui, kalio, fosforo, vitaminų B1, B2 ir B6.

Didelis geležies kiekis

„Všestarská cibule“ svogūnuose gausu geležies. Kaip nurodyta nacionalinėje maistingųjų medžiagų duomenų bazėje USDA, svogūnuose yra 2,1 mg/kg geležies, tačiau „Všestarská cibule“ svogūnuose jos yra 2,55 mg/kg, t. y. apytiksliai 25 % daugiau.

Labai didelis vitamino B3 (niacino) kiekis

„Všestarská cibule“ svogūnuose yra labai didelis vitamino B3 (niacino) kiekis. Kaip nurodyta nacionalinėje maistingųjų medžiagų duomenų bazėje USDA, svogūnuose yra 0,116 mg/100 g niacino, tačiau „Všestarská cibule“ svogūnuose jo yra 208 mg/100 g, t. y. apytiksliai dvigubai daugiau.

Labai mažas žalingųjų medžiagų kiekis arba visiškas jų nebuvimas

Svarbi „Všestarská cibule“ svogūnų savybe yra ta, kad juose yra labai mažas kiekis žalingųjų medžiagų arba jų visai nėra. Pavyzdžiui, „Všestarská cibule“ svogūnuose yra mažiau kaip 0,03 mg/kg Cd, kai paprastai svogūnuose jo yra 0,05 mg/kg, NO3„Všestarská cibule“ yra 29 mg/kg, o paprastai jo būna 1000 mg/kg. Bandymai su „Všestarská cibule“ svogūnais buvo atlikti dėl daugybės galimų žalingų medžiagų, tačiau visais atvejais rastas tokių medžiagų kiekis atitiko reikalavimus.

Savybių ryšys su aplinka ir auginimu

Pirmiau nurodytos teigiamos „Všestarská cibule“ svogūnų savybės susijusios su aplinka ir visų pirma su šiomis veiksnių kategorijomis:

— aplinkos sąlygomis,

— auginimo istorija,

— ekologišku auginimo būdu,

— tinkamu nuimto derliaus apdorojimu.

Aplinkos sąlygos

Auginimo teritorijoje aplinkos sąlygas sudaro landšaftas, dirva ir klimatas. Bendros aplinkos sąlygos nustatytoje teritorijoje labai tinka svogūnų auginimui.

Landšaftas: Všestary yra 265 m virš jūros lygio, o svogūnų auginimo sklypai — 245–320 m virš jūros lygio. Todėl regionas yra santykinai žemai išsidėstęs ir saulėtas. Landšafto reljefas yra truputį nelygus ir dauguma sklypų — plokšti arba šiek tiek nuožulnūs. Šis landšaftas padeda išlaikyti gerą dirvožemio drėgmę. Šį landšaftą sudaro platus pietuose atsiveriantis slėnis, kuriame yra derlingi Elbės upės sunešti dirvožemio sluoksniai.

Dirvožemis: Vietos dirvožemį sudaro kvartero nuosėdos. Jame randamos seniausios kreidos periodo uolienos klintmolio pavidalu. Tačiau visi klintmolio sluoksniai yra padengti giliai esančiomis lioso nuosėdomis. Liosas — tai beveik visoje teritorijoje randamas pamatinės uolienos substratas. Ant tokio vietos lioso dėl daugelio dirvožemio formavimosi veiksnių susidarė dažniausiai tokie genetiniai dirvožemio tipai: pilkšvai rudos žemės ir juodžemis. Dirvožemis nustatytoje teritorijoje atitinka geriausias svogūnų auginimo sąlygas — jis yra šiltas, tirštas, drėgnas, jame gausu humuso ir maistingųjų medžiagų, o pH reakcija neutrali. Didelį natūralaus humuso kiekį taip pat padeda išlaikyti naudojamas sodinimo būdas.

Dėl esamos mineralų sudėties ir pH toks dirvožemis labai tinka svogūnų auginimui. Devyniuose plotuose buvo ištirta dešimtys dirvožemių pavyzdžių ir nustatyta mineralų sudėtis (Ca, Mg, K, P) bei pH. Visi laboratorinių tyrimų rezultatai liudijo apie vietos dirvožemio tinkamumą „Všestarská cibule“ svogūnų auginimui.

Klimatas: Teritorija pasižymi pastoviomis klimato sąlygomis.

Temperatūra — švelni ir santykinai pastovi, vidutinė mėnesio temperatūra yra 6,9 °C, kuri pakyla iki 13,4 °C svogūnų auginimo sezonu, t. y. balandžio–rugsėjo mėn.

Vidutinis kritulių kiekis per mėnesį — 48 mm, be didelių nuokrypių; Nustatytoje teritorijoje vidutinis kritulių kiekis per mėnesį yra šiek tiek mažesnis nei visoje Čekijoje. Svogūnų auginimo sezonu iškrenta 437 mm kritulių, daugiausia birželį (86 mm), liepą (83 mm) ir rugpjūtį (84 mm).

Teritorijai būdingas nestiprus įvairių krypčių vėjas padeda išlaikyti švelnią temperatūrą ir užtikrinti tinkamą, be didelių nuokrypių kritulių kiekį ir dirvožemio aeraciją. Šioje teritorijoje taip pat nėra didelių, galinčių sukelti sausrą vėjų.

Apskritai švelnus nustatytos teritorijos klimatas su mažais nuokrypiais ir mažesniu kritulių kiekiu svogūnų auginimo sezonu yra palankus svogūnams auginti. Pagrindinis „Všestarská cibule“ svogūnų privalumas yra tas faktas, kad juos veikiantys mėnesio ar metinio kritulių kiekio svyravimai yra labai nedideli. Aplinkos sąlygos (landšaftas, klimatas ir dirvožemis) padeda išsaugoti tinkamą dirvožemio drėgmę net jei kokiu sezonu ar kokiais metais yra mažai kritulių. Lietaus trūkumas nepaveikia auginamų svogūnų kokybės ar kiekio. Auginimo sezono antroje pusėje svogūnams labiau tinka sausesnis dirvožemis; todėl, atsižvelgiant į natūralias sąlygas, svogūnų augintojai turi papildomai laistyti svogūnus tik išskirtiniais atvejais, esant labai sausam orui.

Auginimo istorija

Svogūnų auginimas nustatytoje teritorijoje turi gilias tradicijas. Didelės apimties svogūnų auginimą Všestary 1964 m. pradėjo tuometinio kooperatyvo vadybininkai, atsižvelgdami į gerą dirvožemio derlingumą, tinkamą aukštį virš jūros lygio ir naujos drėkinimo sistemos palei Elbės upę sukonstravimą. Per tuos metus gamintojas, jo nariai ir darbuotojai nustatė geriausius svogūnų auginimo būdus nustatytoje teritorijoje ir juos naudojo ilgą laiką. Atsižvelgiant į aukštą tų svogūnų kokybę, jų auginimo tradicija tęsiasi iki šiol ir turi geras ateities perspektyvas.

Dabartinis gamintojas — tai 112 narių turintis kooperatyvas.

Ekologiškas auginimo būdas

Viena iš būtinų sąlygų, siekiant galutinių „Všestarská cibule“ savybių, yra ekologiškas auginimo būdas. Trąšų naudojimas pagrįstas dirvožemio analize. Taip dirvožemis nėra nualinamas ir išlaikomas senojo dirvožemio tinkamumas. Labai svarbus yra mechaniškai švelnus žemės įdirbimas. Pavyzdžiui, TerraGator technika pasirodė esanti labai veiksminga tręšiant; Viena vertus, šia įranga galima tiksliai paskirstyti trąšas, o kita vertus — ji nesuslegia žemės (TerraGator įrangos naudojimas auginant „Všestarská cibule“ svogūnus nėra būtina sąlyga, tačiau tręšimas pagerina jų kokybę). Tai turi didelę įtaką dirvožemio pralaidumui, maistingųjų medžiagų įsisavinimui ir atitinkamai dirvožemio derlingumui. Dirvožemis nepažeidžiamas, nesuspaudžiamas jo substratas, svogūnų šaknelės gali giliau įsiskverbti ir svogūnas gali maistingąsias medžiagas gauti net iš substrato. Tokiu būdu išlaikoma puiki dirvožemio būklė. Siekiant kuo mažesnės žalos aplinkai, kiek įmanoma naudojamos organinės trąšos, ypač koncentruotas distiliatas ir trąšos, gautos iš komposto sąveikoje su aktyviais oro srautais, t. y. Bioganik tipo trąšos.

Tinkamas nuimto derliaus apdorojimas

Derlius nuimamas sausesniu oru, kad išrautus svogūnus būtų galima išdžiovinti tiesiai laukuose. Svogūnai surenkami švelniu būdu ir vežami į netoliese esantį gamintojo sandėlį; jie sufasuojami tiesiogiai sandėlyje ir išvežami pirkėjui.

Tinkamai apdorojant, sandėliuojant ir sufasuojant nuimtą „Všestarská cibule“ derlių (žr. 4.5 punktą), išsaugomos jo natūralios savybės, kurias lėmė natūrali aplinka ir ekologiškas auginimo būdas. Sumažinant atstumą ir laiką, reikalingą svogūnų derliui perkelti į sandėlius ir sufasuojant juos praktiškai tiesiai iš sandėlių jų mechaninio sužalojimo ar puvimo galimybė sumažinama iki minimumo.

Gamintojas taiko gerai išvystytą RVASVT sistemą, kuri didžiąja dalimi apsaugo svogūnus nuo sužalojimo, užteršimo nešvarumais ir puvimo apdorojant surinktą derlių. T. p. žr. 4.4 punktą „Kilmės įrodymas“

Apdovanojimai

Všestary svogūnų „Festival“ veislei buvo skirta pirmoji vieta (apdovanojimas) 2002 m. vaisių, daržovių ir daigynų produktų parodoje Hortikomplex Olomouc 2002, kur ji buvo įvardinta geriausia metų atmaina.

Įrašo numeris Čekijos Respublikos Geografinių nuorodų registre yra 181, registracijos data — 2002 m. vasario 14 d.

Ryšys su geografine vietove. Išvados

Pirmiau buvo paminėta, kad „Všestarská cibule“ svogūnai savo savybes įgyja dėl auginimo teritorijos ir dėl jų auginimo bei derliaus apdorojimo būdo. Visų pirma, dirvožemio tyrimai, dažniausiai rodantys didelį, gerą ir niekada žemą mineralų kiekį dirvožemyje, yra tiesiogiai susiję su mineralų ir vitaminų kiekiu „Všestarská cibule“ svogūnuose, ir tuo, kad juose yra daug kalio ir fosforo, o lyginant su kitais svogūnais — žymiai daugiau geležies ir vitamino B3.

4.7. Kontrolės įstaiga:

Pavadinimas: Státní zemědělská a potravinářská inspekce, Inspektorát v Hradci Králové Adresas: Březhradská 182 CZ-503 32 Hradec Králové Telefonas: (420) 495 454 110 Faksas: (420) 495 532 518 El. paštas: hradec@szpi.gov.cz

4.8. Ženklinimas etiketėmis: —